Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 83/13)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens DOOR-database.

ENHEDSDOKUMENT

»ANGLESEY SEA SALT/HALEN MÔN«

EU-nr.: PDO-GB-0105-01068-AM01 — 26.3.2018

BOB ( X ) BGB ( )

1. Betegnelse

»Anglesey Sea Salt«/»Halen Môn«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Navnet Anglesey Sea Salt/Halen Môn gives til saltflager, som høstes i Menaistrædet ved Anglesey i den nordlige del af Wales. Flagerne er krystallinsk hvide, flade, og bløde, de indeholder over 30 sporstoffer og er fri for tilsætningsstoffer. Saltflagerne måler ikke mere end 2 cm i diameter ved sortering. Takket være sit mineralindhold udskiller Anglesey Sea Salt/Halen Môn sig afgørende gennem udseende, konsistens, smag og følelse i munden. Saltet har en koncentreret og salt smag og en sprød konsistens, der stammer fra det naturligt forekommende kalcium og magnesium, der er tilbage efter den enestående skylleproces, som giver Anglesey Sea Salt/Halen Môn dets hvide udseende og en ren smag uden bitre nuancer, som overskydende kalcium kan forårsage.

Anglesey Sea Salts/Halen Môns enestående egenskaber stammer fra råmaterialerne — det rene havvand og den metode, der anvendes til at krystallisere og skylle saltet. Anglesey Sea Salt/Halen Môn er frit for tilsætningsstoffer og består af følgende naturligt forekommende sporstoffer og mineraler:

Sammensætning

Natriumchlorid Over 90 vægtprocent Vand Under 4 % Bly Under 2 mg/kg Tin Under 200 mg/kg Arsen Under 0,5 mg/kg Kviksølv Under 0,1 mg/kg Cadmium Under 0,5 mg/kg Kobber Under 2 mg/kg Zink Spor Magnesium Mindst 0,2 % Jod Op til 1 mg/kg Calcium 0,08 % - 0,15 %

Flagerne produceres i tre forskellige kvaliteter: grove, fine og malet.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Alle produktions- og forberedelsesprocesser foretages i det angivne område under kontrollerede forhold for at sikre, at der opnås et ensartet slutprodukt. Produktions- og forberedelsesprocesserne omfatter bl.a.:

— Pumpning og filtrering af havvand

— Koncentration af saltlage

— Krystallisering

— Høst af saltkrystaller

— Skylning

— Emballage

3.6. Særlige regler for mærkning af det produkt, som betegnelsen henviser til

—

4. Præcis afgrænsning af det geografiske område

Menaistrædet ved Anglesey i den nordlige del af Wales. Menaistrædet er den stribe vand, der deler Isle of Anglesey fra hovedlandet Wales. Strædet løber fra Fort Belan i den sydvestlige ende af hovedlandet (koordinatpunkt SH 115 440610) og punktet Abermenai på Anglesey-siden (Ordnance Survey-kort 115, koordinatpunkt SH 443615) til en linje, der går mellem den anløbsbro, der stikker ud i strædet ved 580740 på Anglesey-siden, og Bangor-molen på hovedlandet ved koordinatpunkt 582 736. Området er underlagt Caernarfon Harbour Trusts jurisdiktion.

5. Tilknytning til det geografiske område

5.1. Det geografiske områdes egenart

Anglesey Sea Salts/Halen Môns egenskaber er baseret på klimatiske forhold, tilstedeværelsen af tidevandsforskel og fraværet af sværindustri og skibsfart.

Produktets enestående karakter skyldes til dels den store tidevandsforskel på over 9,5 meter, som betyder, at tidevandet udskifter vandet i strædet to gange dagligt. Den usædvanlige forekomst af højvande to gange dagligt, som forekommer, når Golfstrømmen skyller omkring øen, bidrager til balancen af sporstoffer og giver hver dag en ny mængde havvand at udvinde saltet fra.

Golfstrømmen kommer fra Atlanterhavet og skyller op ad Britanniens vestkyst. Der er varmere end på østkysten, og vandet når om sommeren en middeltemperatur på 15 grader på overfladen og 12 grader på bunden. Middelværdien for saltindhold i området er 34,25-35 promille, men kan nå op på 36 promille. Dette går igen i den intense smag i Anglesey Sea Salt/Halen Môn, og derfor behøves der mindre salt til at krydre maden.

Desuden giver sandbanken og muslingebanken mulighed for, at vandet forfiltreres, da skaldyrene i vækstsæsonen også trækker kalcium ud af havvandet. Kvaliteten af råmaterialet har en direkte virkning på havsaltets kvalitet. Skylleprocessen er ligeledes enestående for dette produkt.

5.2. Produktets egenart

Takket være sit mineralindhold udskiller Anglesey Sea Salt/Halen Môn sig afgørende gennem udseende, konsistens, smag og følelse i munden. Flagerne er store, sprøde, flade og ikke kornede. Saltet har en koncentreret, salt smag og en sprød konsistens. Skylningen af saltet giver det et hvidt udseende og en ren smag uden bitterhed, som overskydende kalcium kan forårsage.

Råmaterialerne bestående af rent havvand og den metode, der anvendes til at krystallisere og skylle saltet, giver Anglesey Sea salt/Halen Môn enestående egenskaber. Saltet er frit for tilsætningsstoffer og består af naturligt forekommende sporstoffer og mineraler.

Anglesey Sea Salt/Halen Môn er veletableret og særdeles anerkendt af fødevareindustrien både i Det Forenede Kongerige og på verdensplan. Som det kvalitetsprodukt det er, benyttes det af mange stjernekokke og gastronomer, og det optræder jævnligt som en navngivet ingrediens på deres menuer. Mange anerkendte restauratører og landbrugsfødevarevirksomheder har vist, at de foretrækker dette salt.

Her er nogle kommentarer, der anerkender smagen Anglesey Sea Salt/Halen Môn og den region, det stammer fra.

»Anglesey Sea Salt/Halen Môn er uovertruffet: Det har en ren smag, perfekt bid og en lækker, sprød konsistens.«

Chris Chown

Kok og indehaver af Plas Bodegroes, Pwllheli, Wales

»Jeg bruger Anglesey Sea Salt/Halen Môn, fordi det passer til min madfilosofi om, at gode ingredienser ikke kræver meget arbejde for at blive til god mad. Anglesey Sea Salt/Halen Môn gør enhver ret, som jeg tilsætter det, bedre.«

Jane Milton

Ekspert i fødevareindustri, blogger og kok

»Anglesey Sea Salt/Halen Môn udvindes med stor omhu med brug af et innovativt system, som bevarer alle sporstoffer og mineraler fra Menaistrædets friske, brusende havvand. Den komplekse mineralstruktur i Anglesey Sea Salt/Halen Môn vækker alle smagsløgene og gør dem meget følsomme, hvilket gør maden til en endnu større smagsoplevelse.«

Colin Pressdee

Madskribent

»Det økologiske havsalts delikate flager efterlader en lækker vedvarende smag på læberne, ligesom det klare havvand ved Anglesey, hvor de kommer fra, og de tilføjer en pirrende dybde til enhver ret, som de benyttes i … Det er noget, der ændrer ens liv.«

Simon Majumdar

Forfatter, madskribent og tv-vært.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

I historisk sammenhæng er de første optegnelser om saltfremstilling på øen Anglesey fra romersk tid, og saltfremstillingen nåede sit højdepunkt i begyndelsen af det 18. århundrede. Der er rester af et saltværk i Holyhead på den nordlige del af øen på »Salt Island« (eller »Ynys Halen« på walisisk), som har vejforbindelse til hovedøen. Salt Island fik sit navn fra det saltværk, hvor havsalt udvindes af havvand. Saltværket blev lukket i det 18. århundrede, idet stensalt blev brugt til at »styrke saltlagen«, hvilket blev anset for at være forfalskning.

Menaistrædet ligger ud til den rene Golfstrøm, og der er ingen store byer eller sværindustri langs dets breder. Desuden giver den store tidevandsforskel, som betyder, at tidevandet udskifter vandet i strædet to gange dagligt, den balance af sporstoffer, som hver dag gør havvandet friskt og giver Anglesey Sea Salt/Halen Môn dets karakteristiske smag og udseende.

Saltets helt rigtige smag og udseende opnås ved at uddanne eksperter og faglærte arbejdere.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning (EU))

https://assets.publishing.service.gov.uk/government/uploads/system/uploads/attachment_data/file/730659/anglesey-sea-salt-spec-amended.pdf

(1) EUT L 179 af 19.6.2014, s. 17.